
Uvod i važnost
Situaciona analiza predstavlja analitičku osnovu za pripremu Strateškog planskog dokumenta Crne Gore za potrebe korišćenja fondova Evropske unije u okviru budućeg Nacionalnog i regionalnog partnerskog plana. Njena svrha je da, na sistematičan i na dokazima zasnovan način, identifikuje glavne razvojne izazove, potrebe, ciljne grupe, razvojne nejednakosti i investiciona uska grla u okviru predmetne oblasti politike, uzimajući u obzir ekonomske, socijalne, teritorijalne i, gdje je relevantno, ekološke dimenzije razvoja.
Značaj situacione analize dodatno proizlazi iz činjenice da je Strateški planski dokument prepoznat od strane Evropske komisije kao jedan od ključnih elemenata za ispunjenje mjerila za zatvaranje Poglavlja 22 – Regionalna politika i koordinacija strukturnih instrumenata, konkretno mjerila 2. Evropska komisija očekuje dostavljanje sveobuhvatnog, sažetog i kvalitetnog nacrta strateškog planskog dokumenta, koji u kontekstu finansijske perspektive 2021–2027 odgovara logici „Partnership Agreement“, a koji treba da obuhvati stratešku analizu, uključujući izazove, potrebe i ciljne grupe, odabrane prioritete i ciljeve, glavne očekivane rezultate, planirane tematske cjeline i izvore finansiranja, mehanizme za obezbjeđivanje usklađenosti sa relevantnim prioritetima i strategijama Evropske unije, kao i okvir upravljanja u skladu sa Evropskim kodeksom ponašanja o partnerstvu.
U tom smislu, situaciona analiza ne služi samo kao opis postojećeg stanja, već kao polazna tačka za definisanje prioritetnih pravaca djelovanja, očekivanih rezultata i budućih reformskih i investicionih intervencija. U skladu sa metodološkim pristupom za izradu Strateškog planskog dokumenta, razvojni izazovi se posmatraju kao problemi koji zahtijevaju javnopolitički odgovor, a ne kao unaprijed definisane mjere ili rješenja. Zbog toga analiza mora da poveže raspoložive statističke i administrativne podatke, nalaze nacionalnih strateških dokumenata, relevantne međunarodne i EU izvore, kao i uvide ključnih institucija i partnera.
Situaciona analiza istovremeno ima i važnu funkciju u obezbjeđivanju usklađenosti budućeg strateškog dokumenta sa prioritetima Evropske unije, pravnom tekovinom EU i programskim okvirom za period nakon 2027. godine. Kroz pregled međunarodnog i nacionalnog strateškog i pravnog okvira, planiranih reformi i ključnih pokazatelja, analiza omogućava da se predmetna oblast politike sagleda u širem razvojnom i pristupnom kontekstu, uključujući doprinos pametnom, održivom i inkluzivnom rastu, ekonomskoj, socijalnoj i teritorijalnoj koheziji, kao i smanjenju razvojnih dispariteta.
Pored toga, situaciona analiza je važan alat za strukturiranje dijaloga unutar radnih grupa i sa širim krugom partnera. Njome se obezbjeđuje zajednička analitička osnova za SWOT razmatranje, validaciju nalaza i identifikaciju dugog spiska razvojnih izazova, koji će u narednim koracima biti prioritizovani. Na taj način, situaciona analiza doprinosi transparentnom, participativnom i metodološki utemeljenom procesu planiranja, u skladu sa principom partnerstva i višerazinskog upravljanja.

Situacijska analiza
Prioritetno područje nivo 1
Prioritetno područje Kultura, turizam i mediji obuhvata tri sadržinski povezane, ali funkcionalno različite cjeline javne politike: razvoj kulture i kreativnih sektora, razvoj i održivost medijskog sistema, te razvoj konkurentnog i održivog turizma. U okviru metodološkog okvira, ovo područje je operacionalizovano kroz intervenciona polja koja se odnose na kreativne, kulturne i umjetničke aktivnosti i usluge, fizičku regeneraciju i sigurnost javnih prostora, reforme u oblasti kulture, turizma i medija, zaštitu, razvoj i promociju kulturne baštine i turističkih usluga, kao i finansijsku podršku turizmu i održivom turizmu.
Sa stanovišta procesa pristupanja Evropskoj uniji, ovo prioritetno područje je prije svega vezano za Poglavlje 10 – Digitalna transformacija i mediji i Poglavlje 26 – Obrazovanje i kultura, dok je turizam, iako nema posebno pregovaračko poglavlje, povezan sa širim skupom politika koje obuhvataju industrijsku politiku, unutrašnje tržište, transport, životnu sredinu, digitalizaciju i regionalnu politiku. U Izvještaju Evropske komisije za 2025. godinu ova oblast je posmatrana u okviru Klastera 3 – Konkurentnost i inkluzivni rast, pri čemu su poglavlja 10 i 26 među poglavljima koja su već privremeno zatvorena.
Za Crnu Goru je ovo prioritetno područje posebno važno iz najmanje tri razloga. Prvo, kultura i kreativni sektori imaju rastući značaj za identitet, koheziju, međunarodnu vidljivost i lokalni razvoj. Drugo, mediji su ključni za demokratski poredak, kvalitet informisanja i otpornost na dezinformacije. Treće, turizam ostaje jedna od najvažnijih privrednih grana, ali njegov budući razvoj mora biti više usmjeren na kvalitet, diverzifikaciju, digitalizaciju i održivost. U tom smislu, objedinjeno posmatranje kulture, turizma i medija omogućava da se bolje prepoznaju međusobne veze između kulturne baštine, kreativne produkcije, promocije destinacije, medijske vidljivosti i lokalnog ekonomskog razvoja. Posebno imajući u vidu da turizam generiše značajan dio BDP-a Crne Gore, ovaj sektor treba posmatrati kao jedan od ključnih stubova ekonomskog razvoja, sa snažnim multiplikativnim efektima na saobraćaj, trgovinu, poljoprivredu, građevinarstvo, kulturne i kreativne industrije, zapošljavanje i regionalni razvoj. Zbog toga budući razvoj turizma treba snažnije usmjeriti ka većoj dodatoj vrijednosti, kvalitetu ponude, održivom upravljanju destinacijama i boljem međunarodnom pozicioniranju Crne Gore.
Međunarodni i EU Strateški i pravni okvir
Međunarodni i evropski okvir za ovo prioritetno područje je višeslojan, jer kultura, mediji i turizam nijesu uređeni jednim jedinstvenim instrumentom, već kombinacijom sektorskih politika, programa podrške i regulatornih akata.
U dijelu medija, ključni pravni okvir Evropske unije čini Direktiva o audiovizuelnim medijskim uslugama (AVMSD), odnosno Direktiva 2010/13/EU, izmijenjena Direktivom (EU) 2018/1808. Ovaj okvir uređuje osnovna pravila za audiovizuelne medijske usluge, uključujući zaštitu maloljetnika, zabranu govora mržnje, transparentnost pružalaca usluga, pristupačnost za osobe sa invaliditetom i pravila za audiovizuelne komercijalne komunikacije.
Noviji i politički veoma važan okvir predstavlja Evropski akt o slobodi medija (European Media Freedom Act, EMFA), odnosno Uredba (EU) 2024/1083, kojom se uspostavlja zajednički okvir za medijske usluge na unutrašnjem tržištu, sa naglaskom na uredničku nezavisnost, transparentnost vlasništva, zaštitu izvora, javne medijske servise i transparentnost mjerenja publike i raspodjele javnog oglašavanja. Ovaj akt je posebno relevantan za dalju harmonizaciju crnogorskog medijskog zakonodavstva.
Crna Gora je u ovoj oblasti trenutno na dobrom nivou pripremljenosti, međutim izvještaj Evropske komisije za 2025. godinu jasno ukazuju da je fokus sada sa formalnog usvajanja pravnog okvira prešao na njegovu efektivnu primjenu. Posebno se insistira na tome da Crna Gora obezbijedi punu primjenu medijskih zakona usvojenih 2024. godine, zaštiti nezavisnost regulatora i dalje uskladi nacionalno zakonodavstvo sa EMFA. Istovremeno, u širem digitalno-medijskom prostoru Evropska komisija ukazuje i na potrebu daljeg usklađivanja sa NIS2, pravilima o digitalnom identitetu, DSA/DMA i budućim AI okvirom, što znači da je medijski sektor u crnogorskom kontekstu sve više povezan sa širim pravilima EU za digitalno tržište i informacioni prostor.
U dijelu kulture i kreativnih sektora, centralni evropski finansijski i programski okvir predstavlja Program Kreativna Evropa 2021–2027, uspostavljen Uredbom (EU) 2021/818. Program je vodeći instrument EU za podršku kulturnim i audiovizuelnim sektorima i usmjeren je na kulturnu raznolikost, transnacionalnu saradnju, mobilnost umjetnika i profesionalaca, jačanje konkurentnosti sektora i podršku medijskom pluralizmu kroz međusektorsku komponentu.
Strateški okvir za evropsku kulturnu saradnju trenutno određuje EU Work Plan for Culture 2023–2026, koji kulturu tretira kao horizontalno područje relevantno za demokratiju, društvenu koheziju, inovacije i održivi razvoj. Evropska komisija je u novembru 2025. dodatno predstavila i Culture Compass for Europe, kao novi strateški pravac za buduće oblikovanje evropskih politika u oblasti kulture i kreativnih sektora. Ova dokument predstavlja okvir za budući pravac EU politike, ali glavni operativni referentni okvir i dalje ostaje EU Work Plan for Culture 2023–2026 i Creative Europe.
U kulturnom dijelu, status Crne Gore u odnosu na EU inicijative je relativno povoljan: Evropska komisija konstatuje da Crna Gora u potpunosti učestvuje u programu Kreativna Evropa, da je ratifikovala UNESCO Konvenciju iz 2005. godine i da je Nikšić izabran za Evropsku prijestonicu kulture 2030. godine. Dodatno, Crna Gora nastoji da kulturu pozicionira i u širem evropskom i regionalnom kontekstu, uključujući predsjedavanje Berlinskim procesom i organizovanje ministarskog foruma o kreativnoj ekonomiji. To pokazuje da je položaj Crne Gore u odnosu na evropske kulturne inicijative trenutno jači u domenu programskog učešća, međunarodne kulturne saradnje i simboličke integracije u evropski kulturni prostor, nego u domenu klasičnog regulatornog usklađivanja, jer je acquis u ovoj oblasti ograničeniji.
Od međunarodnih okvira, za oblast kulture ostaju relevantni i UNESCO Konvencija o zaštiti i promociji raznolikosti kulturnih izraza iz 2005. godine, koja afirmiše kulturnu raznolikost kao razvojni i javnopolitički cilj, kao i Faro konvencija Savjeta Evrope, koja kulturnu baštinu postavlja u vezu sa ljudskim pravima, demokratijom i učešćem zajednica. Ovi dokumenti su posebno korisni za dio strateškog dokumenta koji povezuje kulturnu baštinu, lokalni razvoj i društvenu koheziju.
U dijelu turizma, EU nema zasebno, samostalno pregovaračko poglavlje niti jedinstven „acquis”. Umjesto toga, evropski okvir se oslanja na koordinaciju politika i zajedničke strateške pravce. Najvažniji referentni dokumenti su European Agenda for Tourism 2030, usvojena kroz zaključke Savjeta, i Transition Pathway for Tourism, kojim se turizam usmjerava ka zelenoj i digitalnoj tranziciji, većoj otpornosti, razvoju vještina i boljem upravljanju destinacijama. Ti dokumenti su posebno važni za zemlje kandidate jer ukazuju da budući razvoj turizma u EU više nije fokusiran samo na rast prometa, već na održivost, otpornost, kvalitet usluge i podatkovno zasnovano upravljanje.
Dodatno, najnovija kretanja u okviru EU politika ukazuju na jačanje institucionalne i strateške vidljivosti turizma, posebno kroz njegovo povezivanje sa održivim transportom, zelenom i digitalnom tranzicijom, konkurentnošću i regionalnim razvojem. Za Crnu Goru je ovaj pravac posebno relevantan jer upućuje na potrebu integrisanog planiranja turizma, dostupnosti i promociji destinacije, upravljanja turističkim tokovima, nosivim kapacitetima i kvalitetom turističkog iskustva.
U slučaju Crne Gore, turizam se u pristupnom procesu prati prvenstveno kroz Poglavlje 20 – Preduzetništvo i industrijska politika, koje je takođe privremeno zatvoreno u decembru 2024. godine. Položaj Crne Gore prema EU inicijativama u turizmu se prije svega mjeri kroz sposobnost da nacionalne politike turizma uskladi sa širim evropskim pravcima konkurentnosti, održivosti, digitalizacije i upravljanja destinacijama. 
Crnogorski strateški i pravni okvir
Crnogorski strateški i pravni okvir za prioritetno područje kultura, turizam i mediji zasniva se na kombinaciji važećih sektorskih strategija, krovnih razvojnih dokumenata i zakonodavnog okvira koji se dalje usklađuje kroz Program pristupanja Crne Gore Evropskoj uniji 2026–2027. PPCG izričito potvrđuje da se obaveze planiraju kroz strateški i zakonodavni okvir po pregovaračkim poglavljima, što je za ovu oblast posebno važno u dijelu poglavlja 10, 20 i 26.
U oblasti kulture, osnovni strateški dokument predstavlja Nacionalni program razvoja kulture Crne Gore 2023–2027, koji uspostavlja dugoročni okvir kulturne politike i izričito povezuje razvoj kulture sa unapređenjem zakonsko-regulatornog okvira, jačanjem institucionalnih kapaciteta, zaštitom i održivim korišćenjem kulturne baštine, razvojem kulturnih i kreativnih industrija i jačanjem međunarodne saradnje. 
Ključni pravni okvir u kulturi čini prije svega Zakon o kulturi kao krovni zakon, uz posebne propise iz užih oblasti, prije svega Zakon o zaštiti kulturnih dobara i Zakon o arhivskoj djelatnosti. Iz Programa rada Vlade za 2026. godinu jasno se vidi da je u toku dalja modernizacija ovog normativnog okvira: planiran je Predlog zakona o kulturi, uz obrazloženje da se postojeći zakonski model pokazao neadekvatnim u odnosu na trendove u kulturi i potrebu redefinisanja pojedinih pravnih instituta, kao i Predlog zakona o izmjenama i dopunama Zakona o zaštiti kulturnih dobara, radi otklanjanja uočenih nedostataka u primjeni i dodatnog usklađivanja sa pravnom tekovinom EU. 
Pored toga, iz nacionalnog programa razvoja kulture vidi se da je kulturni sektor povezan i sa širim intersektorskim dokumentima, naročito sa Nacionalnom strategijom održivog razvoja do 2030. godine i Strategijom pametne specijalizacije, koja među prioritetima razvoja prepoznaje održivi i zdravstveni turizam i ICT, što je važno za vezu kulture, kreativnih industrija i inovacija.
U oblasti medija, osnovni strateški dokument je Medijska strategija Crne Gore 2023–2027, koja postavlja okvir za unapređenje slobode izražavanja i slobode medija, transparentnosti medijskog vlasništva, medijskog pluralizma, održivosti medija, položaja novinara i medijske pismenosti. Sama Strategija izričito navodi da je povezana sa pregovaračkim poglavljima 10 i 23 i da predstavlja instrument za realizaciju preporuka iz izvještaja Evropske komisije i za dalje usklađivanje sa evropskom regulativom, posebno sa AVMSD.
Temelj medijskog pravnog okvira čine Zakon o medijima, Zakon o javnom medijskom servisu Crne Gore i Zakon o audiovizuelnim medijskim uslugama. Strateški dokument ih tretira kao centralne propise za transparentnost vlasništva, pluralizam, samoregulaciju i jačanje nezavisnosti javnog servisa i regulatora. U širem digitalno-medijskom segmentu, normativni okvir se dalje nadograđuje i kroz propise koji nijesu usko medijski, ali su za sektor relevantni. U tom smislu, iz Programa rada Vlade za 2026. godinu vidi se priprema zakona o sprovođenju Uredbe (EU) 2022/2065 o digitalnim uslugama (DSA), te da je Vlada usvojila Predlog zakona o izmjenama i dopunama Zakona o elektronskim komunikacijama, radi daljeg usklađivanja sa pravnom tekovinom EU, posebno u oblasti rominga i NIS2. To pokazuje da se crnogorski okvir za medije i digitalni informacioni prostor razvija paralelno i međusobno povezano.
U oblasti turizma, strateški okvir čine prije svega sektorski razvojni dokumenti Ministarstva turizma. Ključni rad u ovoj oblasti se zasniva na Strategiji razvoja turizma Crne Gore, a u toku su aktivnosti na izradi dodatnih programskih dokumenata, uključujući Program razvoja ljudskih resursa u turizmu. Za turizam su posebno važni i Program razvoja ruralnog turizma 2023–2025, kao i Program podsticajnih mjera u oblasti turizma za 2026. godinu, koji operacionalizuju politiku diverzifikacije turističke ponude, razvoja ruralnog turizma, podrške manifestacijama, digitalizacije kroz razvoj pametnih i održivih turističkih destinacija, unapređenja kvaliteta turističkih usluga, razvoju MICE turizma, kao i podršku partnerstva sa turoperatorima i turističkim agencijama radi promocije Crne Gore
U narednom periodu posebno je važno da strateški okvir turizma snažnije prepozna razvoj ljudskih resursa, lokalnih lanaca vrijednosti i povezivanje turizma sa domaćom proizvodnjom i uslugama. Time bi se smanjila uvozna zavisnost turističkog sektora, povećali efekti turizma na lokalnu ekonomiju i stvorili uslovi za razvoj turističkih proizvoda veće dodate vrijednosti.
Krovni pravni okvir u turizmu čini Zakon o turizmu i ugostiteljstvu, koji uz prateće propise predstavlja osnovu za vršenje normativnih, razvojnih i inspekcijskih poslova u oblasti turizma i ugostiteljstva. Turizam predstavlja stratešku privrednu granu crnogorske ekonomije. Kako bi se daljim razvojem turizma obezbijedilo povećanje zaposlenosti, podizanje životnog standarda stanovništva i uravnoteženiji regionalni razvoj, Vlada Crne Gore se opredijelila za kontinuirani održivi razvoj turizma, sa fokusom na efikasno korišćenje resursa, uz promociju Crne Gore kao održive, inkluzivne, zelene, pametne i odgovorne turističke destinacije. Među ciljevima Strategije razvoja turizma 2022-2025. godine, čiji period implementacije je završen, pored segmenta održivosti, sa posebnom pažnjom su tretirane glavne prepreke bržem razvoju turizma: sezonalnost u poslovanju, regionalna neujednačenost u razvoju, nedovoljan broj smještajnih kapaciteta visoke kategorije u Centralnom i Sjevernom regionu, neadekvatna saobraćajna, energetska i komunalna infrastruktura, nedovoljna implementacija inovativnih rešenja i savremenih tehnologija u poslovanju, nedostajući ljudski resursi i dr. U okviru završnog ciklusa sprovođenja Strategije, pripremljeni su Izvještaj o evaluaciji strategije i Završni  izvještaj o sprovođenju Strategije razvoja turizma 2022-2025. godine.
Za naredni period predviđa se dalje unapređenje strateškog i pravnog okvira kroz novu Strategiju razvoja turizma Crne Gore 2027–2036 koju će pratiti dvogodišnji akcioni planovi, kao i donošenje novog Zakona o turizmu i ugostiteljstvu i Zakona o planinskim stazama. Time je jasno da se i turistički sektor nalazi u fazi daljeg strateškog i zakonodavnog preoblikovanja.
Posmatrano cjelovito, crnogorski strateški i pravni okvir za oblast kulture, turizma i medija karakterišu tri paralelna procesa: postojanje važećih sektorskih strategija, dalja normativna modernizacija ključnih zakona i sve snažnije povezivanje nacionalnog okvira sa obavezama iz pregovaračkog procesa sa Evropskom unijom. U kulturi je težište na novom krovnom zakonu i izmjenama propisa o kulturnim dobrima i arhivskoj djelatnosti; u medijima na konsolidaciji medijskog zakonodavstva i njegovom povezivanju sa širim digitalnim acquis-em; a u turizmu na pripremi nove generacije strateških i zakonskih rješenja za dugoročniji i održiviji razvoj sektora.
Pored nastavka usklađivanja sa pravnom tekovinom EU, poseban izazov predstavlja obezbjeđivanje kvaliteta, međusobne usklađenosti i praktične primjenljivosti propisa. U oblastima kulture, turizma i medija regulatorne reforme treba planirati uz snažniju procjenu efekata, jasnu podjelu nadležnosti, usklađivanje podzakonskih akata i konsultacije sa lokalnim samoupravama, javnim ustanovama, privrednim subjektima i drugim relevantnim akterima.
Planirane, trenutne reforme i investicije
Planirane i trenutne reforme u prioritetnom području kultura, turizam i mediji se prije svega vezuju za sektorske strateške dokumente, a manje za Reformsku agendu Crne Gore ili Program ekonomskih reformi, gdje se eventualne reforme mogu tumačiti posredno, kroz horizontalne reforme koje utiču na uslove razvoja ovih sektora.
U oblasti kulture, reformski prioriteti su u najvećoj mjeri normativni i institucionalni. Program rada Vlade za 2026. predviđa Predlog zakona o kulturi kao krovni reformski zahvat, uz jasno obrazloženje da se postojeći zakonski model pokazao neadekvatnim u odnosu na trendove u kulturi i potrebu redefinisanja pojedinih pravnih instituta.Takođe, predviđen je i nastavak sprovođenja Programa zaštite i očuvanja kulturnih dobara, kao i dalje normativne i programske aktivnosti povezane sa savremenim upravljanjem kulturnom baštinom i njenim održivim korišćenjem. To potvrđuje da se reformski pravac u kulturi trenutno kreće ka modernizaciji krovnog zakonskog okvira, jačanju upravljanja kulturnom baštinom i preciznijem definisanju instrumenata kulturne politike.
Izvještaj Ministarstva kulture i medija za 2025. godinu ukazuju da se aktivnosti u oblasti kulture i medija vezuju za dva cilja Srednjoročnog programa rada Vlade: „Slobodni mediji – objektivno informisano društvo” i „Kultura kao način života”, te eksplicitno ukazuje da je i dalje potrebno raditi na inoviranju pravnog okvira u oblasti kulture i na razvoju podsticajnih kulturnih politika. Drugim riječima, reformski fokus u kulturi nije na izolovanim pojedinačnim projektima, već na sređivanju sistemskog okvira.
U oblasti medija, reformski pravac je prije svega vezan za implementaciju novog medijskog zakonodavstva i dalje usklađivanje sa pravnom tekovinom EU. Medijska strategija Crne Gore 2023–2027 sama polazi od potrebe da se poboljša zakonska koherentnost, sprovođenje propisa, transparentnost finansiranja i vlasništva, te ojača nezavisnost i održivost medijskog sistema.
Dodatno, u oblasti medija je prioritet i dalje efektivna implementacija medijskih zakona i dalje usklađivanje sa zakonodavstvom EU, uz jačanje slobode medija i sigurnosnog ambijenta za zaposlene u medijima. Dakle, težište reforme ostaje na njegovoj primjeni, regulatornoj dosljednosti i daljoj evropskoj harmonizaciji.
U oblasti turizma, reformski prioriteti se ogledaju u izradi Strategije razvoja turizma Crne Gore 2027–2036 sa Akcionim planom za period 2027–2028, kao pripremi novog Zakona o turizmu i ugostiteljstvu, što pokazuje da sektor ulazi u novu fazu strateškog i normativnog oblikovanja.
Reformski zahvati su vidljivi u oblasti digitalizacije turističkog sektora, uključujući pokretanje procesa uspostavljanja Turističkog informacionog sistema (TIS), jačanje projektnih kapaciteta i aktivnosti usmjerenih na digitalnu transformaciju i energetsku efikasnost u turizmu. Uz to, Ministarstvo, kroz svoje izvještaje, navodi realizaciju aktivnosti iz akcionih planova za strategiju razvoja turizma i za ruralni, kulturni i zdravstveni turizam, što pokazuje da se reformski proces u turizmu već odvija kroz diverzifikaciju turističkog proizvoda i podizanje kvaliteta upravljanja destinacijom.
Digitalna transformacija turizma treba da se dalje razvija u pravcu pametnog upravljanja destinacijama, odnosno korišćenja digitalnih platformi, između ostalog i sa ciljem personalizacije iskustva, integrisanih baza podataka, analitike turističkih tokova i savremenih modela komunikacije sa turistima. Takav pristup je važan za efikasnije upravljanje destinacijom, bolje planiranje kapaciteta, personalizaciju ponude, promociju i praćenje efekata turističke politike.
Dodatan, reformski signal daju i dokumenti koji se odnose na ruralni turizam. Program razvoja ruralnog turizma 2023–2025 sa ažuriranim akcionim planom 2024–2025 jasno pokazuje da su u fokusu digitalizacija i promocija, uključujući unapređenje mobilne aplikacije i vebsajta za ruralni turizam, promotivne kampanje i podršku udruživanju aktera u sektoru. 
U Programu ekonomskih reformi 2026–2028 turizam nije obuhvaćen posebnom reformskom mjerom, uključujući ni mjeru koja bi se eksplicitno odnosila na zeleni ili održivi turizam. U odnosu na raniji programski okvir, u kojem je postojala reformska mjera „Održivi zeleni turizam”, aktuelni PER pitanja turizma tretira posredno, kroz šire prioritete konkurentnosti, digitalizacije i zelene tranzicije.
Ključni indikatori
	Oblast
	Indikator
	EU-27
	Crna Gora
	Izvor

	Kultura
	Udio izdataka domaćinstava za kulturu u ukupnoj potrošnji domaćinstava, 2020
	2,7%
	0,9%
	Eurostat – Culture statistics – household expenditure on culture

	Kultura
	Udio osoba koje su pročitale najmanje jednu knjigu u prethodnih 12 mjeseci, 2022
	52,8%
	64,6%
	Eurostat – Culture statistics – cultural participation (ilc_scp27)

	Mediji
	Udio domaćinstava sa pristupom internetu kod kuće, 2024
	94,1%
	84,5%
	Eurostat – Technology in enlargement countries – digital transformation

	Mediji
	Udio dnevnih korisnika interneta, 2024
	88,3%
	87,2%
	Eurostat – Technology in enlargement countries – digital transformation

	Mediji
	Udio internet korisnika koji čitaju online news sajtove / online novine / magazine, 2024
	70,0%
	46,95%
	Eurostat – Culture statistics – use of ICT for cultural purposes

	Turizam
	Doprinos turizma BDP-u, 2023 (ukupan doprinos Travel & Tourism sektora)
	oko 10% BDP-a
	29,1% BDP-a
	WTTC, Economic Impact Research

	Turizam
	Turistički kapacitet / intenzitet smještaja (bed places per 1.000 stanovnika), 2025
	28
	74
	Eurostat – Statistics on tourism for the enlargement countries

	Turizam
	Turistički intenzitet: broj noćenja u hotelima i sličnom smještaju po stanovniku, 2024
	4,2
	8,3
	Eurostat – Statistics on tourism for the enlargement countries

	Turizam
	Prosječan broj noćenja po dolasku u hotelima i sličnom smještaju, 2024
	3,3
	3,5
	Eurostat – Statistics on tourism for the enlargement countries

	Turizam
	Broj dolazaka nerezidenata u hotele i sličan smještaj na 1.000 stanovnika, 2025
	1650
	2140
	Eurostat – Statistics on tourism for the enlargement countries

	Turizam / širi razvojni kontekst
	BDP po stanovniku u PPS, 2023 (EU-27 = 100)
	100
	52
	Evropska komisija, Montenegro Report 2024

	4.1
	Upravljanje, reformski i institucionalni okvir

	4.2
	Kultura, kreativni sektori, baština i javni prostori

	4.3
	Mediji, informisanje i medijska pismenost

	4.4
	Audiovizuelni sektor i dostupnost sadržaja

	4.5
	Održivi, diverzifikovani ,cjelogodišnji turizam i promocija destinacije



Tematske cjeline su postavljene tako da objedine sadržinski bliske intervencije, izbjegnu preveliku fragmentaciju, te omoguće sagledavanje međusobnih veza između kulture, medija i turizma.
4.1 Upravljanje, reformski i institucionalni okvir
Ova tematska cjelina obuhvata horizontalna pitanja strateškog planiranja, zakonodavnog i regulatornog okvira, institucionalne organizacije, administrativnih kapaciteta, upravljanja politikama i sprovođenja reformi u kulturi, medijima i turizmu. Njeno izdvajanje je opravdano činjenicom da je u EU kodifikaciji posebno prepoznato interventno polje 92 – Culture, tourism and media reforms, dok nacionalni dokumenti pokazuju da su inoviranje pravnog okvira, jačanje kapaciteta i unapređenje upravljanja zajednički preduslov za razvoj u sva tri sektora.
4.2 Kultura, kreativni sektori, baština i javni prostori
Ova cjelina objedinjuje kulturno-umjetničko stvaralaštvo, kulturne i kreativne industrije, razvoj publike, zaštitu i valorizaciju kulturne baštine, kao i regeneraciju i bezbjednost javnih prostora sa kulturnom i urbanom funkcijom. Takvo objedinjavanje odgovara logici interventnih polja 87 – Creative, cultural and arts activities and services, 88 – Physical regeneration and security of public spaces i dijela polja 93 – Protection, development and promotion of cultural heritage and tourism services. Izbor ove cjeline zasniva se na činjenici da su u crnogorskom kontekstu stvaralaštvo, kulturna baština i javni prostori međusobno snažno povezani kao resurs identiteta, lokalnog razvoja i atraktivnosti mjesta.
4.3 Mediji, informisanje i medijska pismenost
Ova tematska cjelina obuhvata slobodu i pluralizam medija, pristup vijestima, održivost i transparentnost medijskog tržišta, borbu protiv dezinformacija i razvoj medijske pismenosti. Njome se pokrivaju interventna polja 89 – Media freedom and pluralism, media viability, and access to news content i 90 – Enhance detection and countering of disinformation and media literacy. Njeno izdvajanje opravdano je time što se u Medijskoj strategiji upravo ova pitanja prepoznaju kao centralni razvojni izazovi medijskog sistema, uz snažnu vezu sa demokratskim standardima, pravom na informisanje i otpornošću društva na manipulativne sadržaje.
4.4 Audiovizuelni sektor i dostupnost sadržaja
Ova cjelina obuhvata stvaranje, produkciju, distribuciju i dostupnost audiovizuelnih djela i drugih medijskih i zabavnih sadržaja, uključujući podršku domaćoj produkciji, cirkulaciji djela i pristupu publike sadržajima od kulturnog i javnog interesa. Tematski odgovara interventnom polju 91 – Media and entertainment: support creation, circulation and access to audiovisual works. Njeno posebno izdvajanje je korisno jer audiovizuelni sektor ima specifičnu razvojnu logiku, različitu i od klasičnih pitanja slobode medija i od šire kulturne politike, a istovremeno je povezan i sa kreativnim industrijama i sa međunarodnim programima podrške.
4.5 Održivi, diverzifikovani,cjelogodišnji turizam i promocija destinacije
Ova tematska cjelina obuhvata razvoj i diverzifikaciju turističkog proizvoda i usluga, kulturni, ruralni, manifestacioni i druge selektivne oblike turizma, finansijsku podršku sektoru, održivost turističkih aktivnosti, digitalizaciju, marketing i brendiranje destinacije, upravljanje turističkim tokovima i kapacitetima. Njome se funkcionalno pokrivaju interventna polja 93 – Protection, development and promotion of cultural heritage and tourism services (excluding infrastructures), 94 – Tourism financial support i 95 – Tourism financial support for sustainable tourism activities. Poseban fokus stavlja se na razvoj autentičnih i personalizovanih turističkih iskustava zasnovanih na lokalnim resursima, kulturi i identitetu, kao i na jačanje domaćih lanaca vrijednosti kroz povezivanje turizma sa poljoprivredom, prerađivačkom industrijom, saobraćajem, zdravljem, kulturom i kreativnim sektorima. Izbor ove cjeline zasniva se na činjenici da se turizam u nacionalnim dokumentima sve više posmatra kroz kvalitet, sezonalnost, održivost, regionalnu disperziju i povezivanje sa kulturnim i prirodnim resursima, a ne samo kroz obim turističkog prometa.

Lista razvojnih izazova
	Broj
	Kod
	Naziv razvojnog izazova
	Obrazloženje

	01
	PA04-01
	Ograničeni institucionalni i administrativni kapaciteti za strateško planiranje, sprovođenje politika i korišćenje EU fondova
	Sektori kulture, medija i turizma i dalje zavise od jačanja institucionalnih i administrativnih kapaciteta za planiranje, sprovođenje politika, međuresornu koordinaciju, praćenje rezultata i korišćenje EU i drugih međunarodnih sredstava. To ograničava kvalitet implementacije reformi i razvojnih intervencija.

	02
	PA04-02
	Nedovoljno razvijen sistem praćenja, evaluacije i upravljanja podacima
	U sva tri sektora postoji potreba za jačim sistemom indikatora, redovnim praćenjem učinaka i boljom povezanošću administrativnih i statističkih izvora. Ograničena raspoloživost i uporedivost podataka otežava donošenje odluka zasnovanih na dokazima i kvalitetno programiranje mjera.

	03
	PA04-03
	Spora i neravnomjerna implementacija strateškog i zakonodavnog okvira
	U svim sektorima prisutna je potreba za efikasnijom primjenom usvojenih strategija i zakona, kao i za završetkom započetih normativnih reformi. Razvojni iskoraci često zavise od dinamike donošenja podzakonskih akata, međuinstitucionalne saradnje i stvarne primjene propisa u praksi. Dodatni izazov predstavlja nedovoljna procjena praktične primjenljivosti propisa, rizik od kolizije propisa, neusklađenost podzakonskih akata i nejasna podjela nadležnosti, što može usporiti reforme i otežati njihovu primjenu na lokalnom i sektorskom nivou.

	04
	PA04-04
	Nedovoljna međuresorna koordinacija i partnersko upravljanje
	Kultura, mediji i turizam imaju izražen međusektorski karakter, ali saradnja između resora, lokalnih samouprava, javnih ustanova, privatnog sektora i civilnog društva nije uvijek dovoljno strukturirana. To umanjuje mogućnost integrisanih razvojnih rješenja i slabije povezuje javne politike sa teritorijalnim potrebama. P osebno je važno unaprijediti koordinaciju između resora, lokalnih samouprava, javnih ustanova i drugih aktera, kako bi regulatorne i razvojne mjere bile usklađene sa realnim kapacitetima i potrebama sistema.

	05
	PA04-05
	Nedovoljna konkurentnost kulturnih i kreativnih sektora
	Kulturni i kreativni sektori imaju razvojni potencijal, ali ga ograničavaju slaba tržišna održivost, mali obim ulaganja, ograničen pristup finansiranju i nedovoljno razvijeni poslovni i izvozni kapaciteti. To usporava profesionalizaciju sektora i njegov veći doprinos zapošljavanju i lokalnom razvoju.

	06
	PA04-06
	Neravnomjerna dostupnost kulturnih sadržaja i infrastrukture
	Dostupnost kulturnih programa, ustanova i savremene kulturne infrastrukture i dalje je teritorijalno neujednačena. Van glavnih urbanih centara slabija je dostupnost sadržaja, što utiče na razvoj publike, kulturne participacije i ravnomjerniji teritorijalni razvoj kulture.

	07
	PA04-07
	Nedovoljno razvijeni kapaciteti za razvoj publike i međunarodnu vidljivost
	Iako postoji napredak u kulturnoj ponudi, i dalje je potrebno sistematski razvijati publiku, posebno mlade i publiku van glavnih centara, kao i jačati međunarodnu promociju domaćeg stvaralaštva. Ograničeni kapaciteti za međunarodno umrežavanje i korišćenje fondova smanjuju vidljivost sektora.

	08
	PA04-08
	Ograničena valorizacija kulturne baštine i javnih prostora za razvojne svrhe
	Kulturna baština i javni prostori predstavljaju važan razvojni resurs, ali njihov potencijal nije u potpunosti iskorišćen kroz savremenu prezentaciju, interpretaciju, kulturne sadržaje i povezivanje sa lokalnim razvojem i turizmom. Poseban izazov ostaje ravnomjeran tretman i održivo upravljanje dobrima na teritoriji cijele države.

	09
	PA04-09
	Ograničena održivost i otpornost medijskog tržišta
	Medijski sektor i dalje karakterišu strukturne slabosti tržišta, visoka osjetljivost na političke i ekonomske uticaje i ograničena finansijska održivost dijela medija. Takav okvir otežava razvoj pluralističkog i profesionalnog medijskog sistema i povećava ranjivost na tržišne i institucionalne pritiske.

	10
	PA04-10
	Nedovoljno konsolidovan sistem zaštite medijskih sloboda i profesionalnih standarda
	I dalje je potrebno jačati slobodu medija, sigurnost novinara i dosljednu primjenu regulatornog i samoregulatornog okvira. Ograničenja u profesionalnim standardima, povjerenju i zaštiti novinara negativno utiču na kvalitet javnog informisanja i demokratsku funkciju medija.

	11
	PA04-11
	Nizak nivo medijske pismenosti i ranjivost na dezinformacije
	Digitalno okruženje povećava dostupnost informacija, ali i izloženost manipulativnim sadržajima, govoru mržnje i dezinformacijama. Nedovoljno razvijeni kapaciteti društva za kritičko tumačenje medijskih sadržaja ograničavaju otpornost informacionog prostora i kvalitet javne komunikacije.

	12
	PA04-12
	Ograničena dostupnost kvalitetnih i raznovrsnih sadržaja od javnog interesa
	Potrebno je dalje jačati produkciju i distribuciju kvalitetnih informativnih, obrazovnih, kulturnih i audiovizuelnih sadržaja od javnog interesa. Poseban izazov ostaje dostupnost takvih sadržaja različitim grupama stanovništva i njihova ravnomjernija prisutnost van dominantnih tržišnih i centralizovanih tokova.

	13
	PA04-13
	Nedovoljno razvijen domaći audiovizuelni sektor
	Audiovizuelni sektor ima potencijal za kulturni i ekonomski doprinos, ali ga ograničavaju mali produkcioni kapaciteti, ograničeni izvori finansiranja, slaba međunarodna cirkulacija djela i nedovoljno razvijena distribucija. To utiče na obim domaće produkcije i na dostupnost nacionalnih djela publici.

	14
	PA04-14
	Ograničen pristup i cirkulacija audiovizuelnih djela
	Dostupnost domaćih i evropskih audiovizuelnih sadržaja i dalje je neravnomjerna, posebno van većih centara i u sredinama sa skromnijom infrastrukturom i ponudom. Iako postoje pozitivni pomaci, potrebno je dalje širiti mrežu pristupa i mehanizme distribucije ka različitim publikama.

	15
	PA04-15
	Nedovoljna povezanost audiovizuelnog sektora sa kreativnim industrijama i međunarodnim programima
	Audiovizuelni sektor još ne koristi u dovoljnoj mjeri mogućnosti međunarodnog umrežavanja, koprodukcije i finansiranja kroz evropske i druge programe. Slabija povezanost sa širim kreativnim ekosistemom ograničava inovacije, tržišni plasman i jačanje međunarodne konkurentnosti.

	16
	PA04-16
	Visoka sezonalnost i nedovoljna diverzifikacija turističke ponude
	Uprkos rastu turističkog prometa, razvoj turizma i dalje je snažno oslonjen na sezonske tokove i ograničen broj dominantnih proizvoda i područja. To smanjuje otpornost sektora, povećava pritisak u vršnim periodima i ograničava ravnomjernije korišćenje turističkih potencijala tokom cijele godine. Poseban izazov predstavlja prelazak sa dominantno kvantitativnog rasta na model turizma zasnovan na kvalitetu, većoj dodatoj vrijednosti i višoj turističkoj potrošnji.

	17
	PA04-17
	Izražena zavisnost od stranog tržišta i ograničeno domaće učešće
	Struktura noćenja pokazuje izrazitu dominaciju stranih turista, dok je učešće domaćeg turizma vrlo nisko. Takva struktura povećava osjetljivost sektora na spoljne šokove, promjene potražnje i geopolitičke ili ekonomske poremećaje na emitivnim tržištima.

	18
	PA04-18
	Nedovoljno razvijen održivi, cjelogodišnji i teritorijalno uravnotežen turizam
	Postoji potreba za snažnijim razvojem ruralnog, kulturnog, zdravstvenog, manifestacionog i drugih posebnih oblika turizma, kao i za ravnomjernijom regionalnom raspodjelom koristi od turizma. Bez toga turistički razvoj ostaje prostorno koncentrisan i slabije doprinosi razvoju sjevera i unutrašnjosti zemlje. Poseban potencijal postoji u daljem razvoju manifestacionog i sportsko-rekreativnog turizma, kao segmentima koji mogu doprinijeti diverzifikaciji ponude, produženju sezone i jačanju lokalnog razvoja. Turizam je i dalje koncentrisan u primorskom regionu i ljetnjoj sezoni, dok male opštine sa značajnim prirodnim i kulturnim potencijalima imaju slabu vidljivost i ograničene kapacitete. Potrebna je ciljana podrška za ruralni, planinski, kulturni i aktivni turizam, kroz digitalnu interpretaciju baštine, tematske rute, mikro-infrastrukturu i jačanje lokalnih pružalaca usluga.

	19
	PA04-19
	Nedovoljno razvijeni efekti digitalizacije, analitike podataka i pametnog upravljanja destinacijom
	Iako su započeti važni procesi, uključujući uspostavljanje turističkog informacionog sistema i digitalnih alata promocije, upravljanje destinacijom i dalje zahtijeva jače korišćenje podataka, digitalnih i inovativnih rješenja i koordinisanih modela upravljanja. To je važno za efikasniju promociju, bolje usmjeravanje ponude i održivost sektora. Poseban izazov predstavlja nedovoljno razvijeno praćenje turističkih tokova, nosivih kapaciteta, pritisaka na prostor, infrastrukturu i prirodne resurse, kao i nedovoljna povezanost upravljanja destinacijom sa marketingom, brendiranjem i dostupnošću destinacije.

	20
	PA04-20
	Nedovoljno ciljano korišćenje finansijske podrške za održivi turizam
	Postoje programi podsticaja i finansijske podrške, ali ostaje izazov da se sredstva još snažnije usmjere ka održivim, inovativnim i cjelogodišnjim turističkim aktivnostima sa većom dodatom vrijednošću. Posebno je važno povezati podršku sa kvalitetom ponude, lokalnim lancima vrijednosti i zaštitom resursa.

	21
	PA04-21
	Nedovoljna povezanost turizma sa komplementarnim sektorima i domaćim lancima vrijednosti
	Turizam ima snažne multiplikativne efekte, ali njegova povezanost sa saobraćajem, poljoprivredom, građevinarstvom, zdravstvom, kulturom, prerađivačkom industrijom i lokalnim uslugama nije dovoljno sistemski razvijena. To povećava uvoznu zavisnost, ograničava lokalne ekonomske efekte i smanjuje potencijal za razvoj turističkih proizvoda veće dodate vrijednosti.

	22
	PA04-22
	Nedostatak kvalifikovane radne snage i vještina za razvoj kvalitetnog i cjelogodišnjeg turizma
	Turistički sektor se suočava sa nedostatkom kvalifikovanih kadrova, sezonskim karakterom zapošljavanja i ograničenim kapacitetima za unapređenje kvaliteta usluga. To ograničava razvoj cjelogodišnje ponude, podizanje dodate vrijednosti, konkurentnost destinacije i sposobnost prilagođavanja savremenim zahtjevima turista.

	23
	PA04-23
	Nedovoljno strateško brendiranje, promocija i tržišno pozicioniranje turističke destinacije
	Promocija Crne Gore i pojedinačnih destinacija nije dovoljno sistemski usmjerena ka diverzifikaciji ponude, udaljenim i emitivnim tržištima, produženju sezone i vidljivosti manje razvijenih područja. To ograničava tržišno pozicioniranje destinacije, razvoj proizvoda veće dodate vrijednosti i bolju valorizaciju prirodnih, kulturnih i lokalnih resursa.

	24
	PA04-24
	Ograničena konkurentnost turističke ponude usljed neujednačenog kvaliteta usluga i sive ekonomije
	Konkurentnost turističke ponude ograničena je neujednačenim kvalitetom usluga, pritiskom rasta cijena, prisustvom neformalne ekonomije i nedovoljno efikasnim sprovođenjem standarda. To utiče na odnos cijene i kvaliteta, prihode, povjerenje turista i sposobnost destinacije da se pozicionira kao kvalitetna i održiva turistička destinacija.

